Priekšlikums PADOMES LĒMUMS, ar ko nosaka nostāju, kas Eiropas Savienībai jāieņem Pasaules Tirdzniecības organizācijas (PTO) Ģenerālpadomē par lūgumu piešķirt PTO atbrīvojumu attiecībā uz papildu autonomajām tirdzniecības preferencēm, ko Eiropas Savienība piešķir Pakistānai /* COM/2012/024 final - 2012/0008 (NLE) */





PASKAIDROJUMA RAKSTS 1. PRIEKŠLIKUMA MĒRĶIS Šā priekšlikuma mērķis ir noteikt nostāju, kas Eiropas Savienībai jāieņem Pasaules Tirdzniecības organizācijas (PTO) Ģenerālpadomē par lūgumu piešķirt PTO atbrīvojumu attiecībā uz papildu autonomajām tirdzniecības preferencēm, ko Eiropas Savienība piešķir Pakistānai, un tādējādi ļaut Eiropas Savienībai pievienoties vienprātībai par minētā atbrīvojuma lūguma pieņemšanu. Komisija 2010. gada 14. oktobrī pieņēma priekšlikumu Eiropas Parlamenta un Padomes regulai, ar ko Pakistānai ievieš ārkārtas autonomās tirdzniecības preferences, tādējādi atsaucoties uz Eiropas Padomes 2010. gada 16. septembra aicinājumu sakarā ar nepieredzētajiem un postošajiem plūdiem Pakistānā. Diskusijas par šo priekšlikumu Parlamentā un Padomē tiks drīzumā atsāktas. Lai ES varētu piemērot preferenciālu režīmu Pakistānas izcelsmes preču importam, nepildot pienākumu šādu preferenciālo režīmu piemērot arī līdzīgiem produktiem no citām PTO dalībvalstīm, ir nepieciešams, lai Pasaules Tirdzniecības organizācija piešķir atbrīvojumu, ar kuru uz laiku atceļ konkrētas PTO saistības, kas citādi būtu piemērojamas. Eiropas Savienība 2010. gada 18. novembrī iesniedza PTO lūgumu piešķirt atbrīvojumu vajadzīgajā apmērā no GATT 1994 I panta 1. punkta un XIII panta noteikumu ievērošanas (sk. dokumentu G/C/W/640) un 2011. gada 26. oktobrī iesniedza pārskatītu atbrīvojuma lūgumu (sk. dokumentu G/C/W/640.Rev1). Par šo atbrīvojuma lūgumu joprojām notiek divpusējas apspriedes ar dažām PTO dalībvalstīm, un noteiktā laikā tiks iesniegts otrais pārskatītais atbrīvojuma lūgums. 2. PRIEKŠLIKUMA JURIDISKAIS PAMATS Līguma par Eiropas Savienības darbību 218. panta 9. punktā ir noteikts, ka gadījumā, kad ar starptautisku nolīgumu izveidotā struktūrā jāpieņem lēmums ar juridiskām sekām, Padome pēc Komisijas vai Savienības Augstā pārstāvja ārlietās un drošības politikas jautājumos priekšlikuma pieņem lēmumu, ar ko nosaka nostāju, kas jāpieņem Savienības vārdā. Šis punkts attiecas arī uz atbrīvojuma piešķiršanu attiecībā uz papildu autonomajām tirdzniecības preferencēm, ko Eiropas Savienība piešķir Pakistānai, jo lēmums tiek pieņemts ar starptautisku nolīgumu izveidotā struktūrā (PTO Ģenerālpadomē vai Ministru konferencē) un ietekmē ES tiesības un pienākumus. 2012/0008 (NLE) Priekšlikums PADOMES LĒMUMS, ar ko nosaka nostāju, kas Eiropas Savienībai jāieņem Pasaules Tirdzniecības organizācijas (PTO) Ģenerālpadomē par lūgumu piešķirt PTO atbrīvojumu attiecībā uz papildu autonomajām tirdzniecības preferencēm, ko Eiropas Savienība piešķir Pakistānai EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Eiropas Savienība pašreiz pieņem tiesību aktu, lai Pakistānai piešķirtu papildu autonomās tirdzniecības preferences. Nepastāvot atbrīvojumam vajadzīgajā apmērā no pienākumiem, ko Eiropas Savienība uzņēmusies saskaņā ar 1994. gada Vispārējās vienošanās par tarifiem un tirdzniecību (GATT 1994) I panta 1. punktu un XIII pantu, papildu autonomo tirdzniecības preferenču ietvaros piemērotais režīms būtu jāattiecina uz visām pārējām Pasaules Tirdzniecības organizācijas (PTO) dalībvalstīm. Tāpēc ir lietderīgi atbilstoši IX panta 3. punktam Marakešas līgumā par Pasaules tirdzniecības organizācijas izveidošanu lūgt atbrīvojumu vajadzīgajā apmērā no GATT 1994 I panta 1. punkta un XIII panta noteikumu ievērošanas. (2) Eiropas Savienība iesniedza sākotnējo lūgumu 2010. gada 18. novembrī, kurš pēc tam tika pārskatīts 2011. gada 26. oktobrī un par kuru PTO Ģenerālpadomei ir jāapspriežas. (3) Tādēļ ir lietderīgi noteikt nostāju, kura Eiropas Savienībai jāieņem PTO Ģenerālpadomē attiecībā uz minēto lūgumu, IR PIEŅĒMUSI ŠO LĒMUMU. 1. pants Nostāja, kas Eiropas Savienībai jāieņem Pasaules Tirdzniecības organizācijas Ģenerālpadomē, ir apstiprināt PTO atbrīvojumu attiecībā uz papildu autonomajām tirdzniecības preferencēm, ko Eiropas Savienība piešķir Pakistānai. Šo nostāju pauž Komisija. 2. pants Šis lēmums stājas spēkā tā pieņemšanas dienā. Briselē, 30.1.2012 Padomes vārdā — priekšsēdētājs